מספר פנימי: 547896
הכנסת התשע-עשרה

יוזם:           חבר הכנסת	יריב לוין
	
				פ/2145/19			

הצעת חוק יד יצחק בן-צבי (תיקון – נציגי הכנסת במועצה), התשע"ד–2014

תיקון סעיף 4	1. 	בחוק יד יצחק בן-צבי, התשכ"ט–1969 , בסעיף 4(1), במקום "לא יפחת מעשרים וחמישה" יבוא "לא יפחת מעשרים ושניים", והמילים "שלושה חברי הכנסת שתבחר ועדת החינוך והתרבות של הכנסת וכן" – יימחקו.	
תחילה	2.	תחילתו של חוק זה ביום תחילת כהונתה של הכנסת העשרים.	
דברי הסבר
חוק יד יצחק בן-צבי, התשכ"ט–1969, מקים את יד יצחק בן-צבי כמוסד ממלכתי, וקובע כי תהיה לו מועצה הכוללת נציגים מהממשלה, מההסתדרות הציונית העולמית, מעירית ירושלים, מאוניברסיטאות, מההסתדרות הכללית וכן שלושה חברי כנסת שתבחר ועדת החינוך, התרבות והספורט של הכנסת. 
בהצעת חוק יד יצחק בן-צבי, התשכ"ט–1969, שהגישה הממשלה, לא הוצע לכלול חברי כנסת בהרכב המועצה, ואלה נוספו בדיוני ועדת החינוך והתרבות במטרה לאפשר את ייצוג הכנסת לצד הייצוג הממשלתי. בחוק המקורי נקבע כי יהיה במועצה חבר כנסת אחד, ובתיקון מס' 2 משנת 1980 הורחב הרכב המועצה ונקבע כי יהיו בה שלושה חברי כנסת. 
נציגות של חברי כנסת בתאגיד שהוקם בחוק, המפוקח על ידי הכנסת, היא חריגה מאד, ולמעשה לא קיימת לפי אף חוק אחר, ויש בה כדי לפגוע בעיקרון הפרדת הרשויות. לפיכך, מוצע לבטל את נציגות חברי הכנסת במועצת יד יצחק בן-צבי.
לאור העובדה שהכנסת התשע-עשרה בחרה כבר את נציגיה למועצת יד יצחק בן-צבי, מוצע כי תחילתו של החוק תהיה בכנסת הבאה.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ג' באדר א' התשע"ד – 3.2.14